Vesterbygden
Vesterbygden, nordisk bosættelse i de indre dele af de to fjordsystemer Ameralik og Godthåbsfjorden ved Nuuk i Grønland. Den eksisterede fra ca. 1000 til sidste halvdel af 1300-t. De spredtliggende gårde afspejler nordboernes afhængighed af græsningsområder til fåre- og gedehold og i mindre grad også kreaturhold. Der er registreret ruiner efter ca. 100 gårde, og der kan med sikkerhed konstateres to kirker. 
Årsagerne til bygdens affolkning er uvisse. Klimaændringer i forbindelse med optakten til den lille istid kombineret med svigtende afsætningsmarkeder i Europa kan have gjort området mindre attraktivt. Systematiske arkæologiske undersøgelser er foretaget hhv. 1930-37 og 1976-77 af Danmarks Nationalmuseum og 1991-96 af Grønlands Nationalmuseum & Arkiv i samarbejde med Danmarks Nationalmuseum.